Document ID: 32013D0453

DEĊIŻJONI TA’ IMPLIMENTAZZJONI TAL-KUMMISSJONI
tal-11 ta’ Settembru 2013
li temenda d-Deċiżjoni ta’ Implimentazzjoni 2013/443/UE dwar ċerti miżuri ta’ protezzjoni marbuta mal-influwenza avjarja b’patogeniċità għolja tas-sottotip H7N7 fl-Italja
(notifikata bid-dokument C(2013) 5904)
(It-test bit-Taljan biss huwa awtentiku)
(Test b’relevanza għaż-ŻEE)
(2013/453/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar, veterinarju u zootekniku applikabbli għall-kummerċ intra-Kommunitarju ta’ ċertu annimali ħajjin u prodotti bil-ħsieb tat-tlestija tas-suq intern (2), u partikolarment l-Artikolu 10(4) tagħha,
Billi:
(1)
Wara n-notifka mingħand l-Italja dwar tifqigħa ta’ influwenza avjarja b’patoġeniċità għolja tas-sottotip H7N7 f’azjenda fil-komun ta’ Ostellato, fil-provinċja ta’ Ferrara fir-reġjun tal-Emilia-Romagna fil-15 ta’ Awwissu 2013, il-Kummissjoni adottat id-Deċiżjoni ta’ Implimentazzjoni 2013/439/UE (3), li tistabbilixxi dispożizzjonijiet għal żoni ta’ protezzjoni u sorveljanza li jridu jiġu stabbiliti madwar il-post tat-tifqigħa.
(2)
Minħabba t-tieni tifqigħa tal-marda fil-komun ta’ Mordano fil-provinċja ta’ Bologna fir-reġjun tal-Emilia-Romagna, il-Kummissjoni adottat id-Deċiżjoni ta’ Implimentazzjoni 2013/443/EU (4) li adattat il-konfini taż-żoni ta’ protezzjoni u sorveljanza u stabbiliet żoni ristretti oħra. Dawn iż-żoni ġew definiti fil-Partijiet A, B u C tal-Anness ta’ dik id-Deċiżjoni. L-okkorrenza ta’ aktar tifqigħat ta’ mard tagħmilha neċessarja li jiġu adattati ż-żoni taħt restrizzjoniji kif definit mill-Partijiet A, B u C tal-Anness għad-Deċiżjoni ta’ Implimentazzjoni 2013/443/UE.
(3)
L-Anness mad-Deċiżjoni ta’ Implimentazzjoni 2013/443/UE għandu għalhekk jiġi emendat skont dan.
(4)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni ta’ Implimentazzjoni 2013/443/UE għandu jiġi sostitwit bl-Anness għal din id-Deċiżjoni.
Artikolu 2
Din id-Deċiżjoni hija indirizzata lir-Repubblika Taljana.
Magħmul fi Brussell, il-11 ta’ Settembru 2013.

Labels: 18
6